Onverwagse einde aan soektog na vermiste babaArgieffoto Foto: HeikeIr, Pixabay ŉ Vyf maande oue babadogtertjie wat gister glo in Modjajiskloof buite Tzaneen gesteel is, is vanoggend veilig terugbesorg aan die polisie. Konst. Maphure Manamela, woordvoerder van die polisie, het gesê die baba is omstreeks 06:00 vanoggend na die Mokwakwaila-polisiestasie gebring. Volgens Manamela het die ma (52) van die 24-jarige wat glo die baba gesteel het haar na die stasie gebring. “Sy het gesê sy was tuis toe haar dogter by die huis aankom met ŉ vreemde kind. Ná sy haar ondervra het, het die dogter erken sy het die baba by ŉ huis in Madumeleng gesteel,” het Manamela gesê. Die jong vrou het glo Dinsdagaand by die ma van die kind se ouerhuis aangeklop en gevra vir slaapplek. “Die ma het Woensdagoggend na die plaaslike supermark gegaan en toe sy terugkom by die huis was die kind weg.”